તિરુવનંતપુરમ- વરસાદે કેરળમાં છેલ્લા 100 વર્ષનો રેકોર્ડ તોડ્યો છે. ભયાનક પૂરમાં અત્યાર સુધીમાં 324થી વધુ લોકોએ જીવ ગુમાવ્યો છે. હજી પણ મૃત્યુઆંક વધે તેવી શક્યતા છે. રાજ્યમાં પડી રહેલા સતત વરસાદને કારણે નદીઓમાં જળસ્તર વધી રહ્યાં છે. અને શહેરો તેમજ ગામડાઓમાં અને ખેતરોમાં નદીનાં પાણી ફરીવળ્યાં છે. મળતી માહિતી મુજબ રાજ્યમાં ત્રણ લાખથી વધુ લોકો બેઘર થયા છે. અને રાહત શિવિરોમાં આશરો લેવા મજબૂર થયા છે. રાજ્યનાં મોટાભાગના વિસ્તારોમાં વીજળીનાં થાંભલા પડી જવાથી વીજ પુરવઠો પ્રભાવિત થયો છે. અનેક ગામડાઓ અને શહેરોમાં હજી પણ અંધારપટ છવાયો છે. પૂરનાં પાણી ફરી વળતા તેમજ રસ્તા તૂટી જતાં રાજ્યના અનેક વિસ્તારો સંપર્ક વિહોણા થઈ ગયા છે. કોચી એરપોર્ટ 26 ઓગસ્ટ સુધી બંધ કરાયું છે.